En, som Nordjyllands Politi betegner det, grov voldssag fandt natten til torsdag sted på Svendsgade i Aalborg. Her gik en ung mand ifølge politiet bersærk på to kvinder på henholdsvis 21 og 22 år. Den 22-årige mand tildelte helt umotiveret begge kvinder knytnæveslag. Slagene var så kraftige, at den ene af kvinderne faldt omkuld, fortæller vagtchef hos Nordjyllands Politi Jess Falberg. - Da hun falder om og lægger på jorden, tramper han hende i hovedet flere gange, så hun mister bevidstheden, siger han. Blev lokket væk Vidner på stedet fik ifølge vagtchefen lokket gerningsmanden væk fra kvinderne, og da politiet nåede frem til området, fik de anholdt den 22-årige. - Her var han noget ophidset og ville gerne slås, siger Jess Falberg. Inden ambulancen kørte fra stedet, var kvinden kommet til bevidsthed igen. Begge kvinder blev efter hændelsen kørt til hospitalet. Ingen af dem har ifølge vagtchefen lidt alvorlig skade. Sagen skal for Retten i Aalborg klokken 13.
Til eftermiddag kommer der en afgørelse i en grum voldssag, som fandt sted natten til torsdag på Svendsgade i Aalborg.